Encara que bi haiga toponimos con as radices Can, Castel, Fon y Pui que sigan d'orichen occitán u catalán (Canfrán, Candanchú), no siempre ye demostrable, y se conoixen en textos medievals formas con fonetica aragonesa de toponimos actuals con estas radices, ("Pueyo Moreno"). En os toponimos formatos con Campo, Castiello, Fuent y Pueyo a vegatas s'ha producito una abreviación esdevenindo monosilavos (de fueras de Castiello) y perdendo a tonicidat, esdevenindo Can, Castel, Fon y Pui. Se conoixen formas intermedias como un microtoponimo con puei en Fuents d'Ebro, o formas con castiel en toponimos que huei se sienten con Castel en o castellán (Castelserás, Castel de Cabra), a luenga oficial que ha sustituito a l'aragonés orichinal. A fusión ye tan gran que se plega a metatesi como Pruiquimat (Ribagorza Baixa), u simplificacions como Purroi.